Broj: 711-I-601-P-72/22-02-19

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Silvije Novosel, novinarke portala Križevci.info, za davanjem očitovanja Povjerenstva**,na 158. sjednici održanoj dana 11. veljače 2022.g. daje sljedeće

**OČITOVANJE**

**Sukladno odredbi članka 18. stavka 1. i 2. ZSSI-a, ravnatelj bolnice kojoj je osnivač Koprivničko-križevačka županija ne smije biti član nadzornog odbora trgovačkog društva Vodne usluge d.o.o. čije je osnivač Grad Križevci, jer se ne radi o** **povezanim trgovačkim društvima.**

 Obrazloženje

Zahtjev za očitovanjem Povjerenstva podnijela je Silvija Novosel, novinarka portala Križevci.info. U Povjerenstvu zahtjev je zaprimljen 03. veljače 2022. godine pod poslovnim brojem 711-U-2232-P-72/22-01-4, povodom kojeg se vodi predmet broj P-72/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je i ravnatelj zdravstvene ustanove kojoj je osnivač Grad Križevci obveznik u smislu odredbi tog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit može li ravnatelj bolnice kojoj je osnivač Koprivničko-križevačka županija biti član nadzornog odbora tvrtke Vodne usluge d.o.o., kojoj je osnivač Grad Križevci, te smije li za navedeno primati naknadu.

Člankom 18. stavkom 1. ZSSI-a propisano je da obveznici ne mogu biti članovi nadzornih odbora trgovačkih društava. Stavkom 2. istoga članka propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Slijedom navedenog, ravnatelj bolnice kojoj je osnivač Koprivničko-križevačka županija ne može biti član nadzornih odbora trgovačkih društava.

Jedina iznimka od navedenog pravila propisana je člankom 18. stavkom 2. ZSSI-a, no ista se u konkretnom slučaju ne može primijeniti na navedenog obveznika budući da je isti ravnatelj ustanove, a ne direktor/član uprave trgovačkog društva, te se ovdje ne radi o povezanim trgovačkim društvima.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana